Izvršni odbor HNS je temeljem članka 3. stavka 4. Propozicija završnog dijela natjecanja za Hrvatski nogometni kup na sjednici održanoj 17. 12. 2014. raspisao

N A T J E Č A J

ZA ODREĐIVANJE DOMAĆINA FINALNE UTAKMICE

HRVATSKOG NOGOMETNOG KUPA U

NATJECATELJSKIM GODINAMA 2014/15 I 2015/16

I.

Finalna utakmica Hrvatskog nogometnog kupa (HNK) igra se na unaprijed utvrđenom terenu, neovisno o sjedištu klubova finalista.

II.

Finalna utakmica HNK u natjecateljskoj godini 2014/15 igrat će se dana 20. svibnja 2015.

Termin odigravanja finalne utakmice HNK u natjecateljskoj godini 2015/16 odredit će se najkasnije do 01. siječnja 2016.

III.

Domaćin finalne utakmice može biti nogometni klub, općina ili grad.

Finalna utakmica se može igrati samo na igralištu na kojem se mogu igrati utakmice Prve HNL, odnosno čiji je korisnik dobio licencu za Prvu HNL za igranje na tom igralištu.

Ukoliko se odredi igralište odigravanja finalne utakmice, a to igralište u međuvremenu ne dobije ili izgubi licencu za Prvu HNL, odredit će se novi domaćin.

IV.

Domaćin finalne utakmice ima sljedeće obveze:

- osigurati korištenje stadiona za igranje utakmice finala HNK i treninge sudionika finala;

- prijaviti javno okupljanje;

- osigurati redarsku i zaštitarsku službu;

- osigurati hitnu medicinsku pomoć i kola hitne pomoći na utakmici i treninzima;

- osigurati najbolju moguću kvalitetu terena za igru;

- opremu na igralištu sukladno Propozicijama završnog dijela natjecanja HNK;

- organizirati potrebno vatrogasno osoblje koje se uobičajeno angažira za održavanje takve sportske priredbe;

- osigurati semafor na stadionu, razglas i spikera;

- osigurati DVD snimke utakmice prema Propozicijama natjecanja;

- osigurati potreban broj radnika koji će biti na raspolaganju HNS-u kao organizatoru;

- osigurati potreban broj ulaznica i parkirnih mjesta za potrebe HNS-a;

- osigurati broj ulaznica za klubove sudionike: 50 za svaki klub u loži i glavnoj tribini;

- isplatiti naknade i putne troškove službenim osobama utakmice (sucima i delegatu);

- osigurati smještaj (noćenje i puni pansion) za momčadi i delegacije klubova sudionika finalne utakmice (do 30 osoba po klubu) u hotelu s najmanje 4 zvjezdice, udaljenom najviše 20 km od mjesta odigravanja;

- osigurati prodaju i distribuciju ulaznica za utakmicu;

- odrediti glavnog koordinatora za organizaciju utakmice.

Sve troškove za ispunjenje ovih obveza podmiruje domaćin.

V.

Domaćin finalne utakmice zadržava prihod od prodanih ulaznica.

VI.

HNS kao organizator natjecanja zadržava prihod od TV prava i ukupna marketinška prava za finalnu utakmicu. Domaćin se obvezuje omogućiti HNS-u korištenje ukupnog reklamnog prostora oko terena za igru. Domaćin se obvezuje ukloniti sve postojeće reklame sa stadiona na svoj trošak i u suradnji s HNS-om označiti stadion.

VII.

Ulaznice i plakate za utakmicu tiska HNS.

VIII.

Kandidati za domaćina trebaju u roku tijekom kojeg traje natječaj dostaviti sljedeću dokumentaciju:

- prijavu za natječaj koja treba sadržavati izjavu o prihvaćanju uvjeta iz ovog natječaja;

- dokaz o vlasništvu ili pravu korištenja stadiona koji se prijavljuje za igranje finalne utakmice;

- dokaz o dobivenoj licenci za odigravanje utakmica Prve HNL na prijavljenom igralištu (za natjecateljsku godinu 2015/16. treba se dostaviti najkasnije do 20. svibnja 2015.).

IX.

HNS će s domaćinom zaključiti ugovor o organizaciju finalne utakmice HNK, sukladno uvjetima iz ovog natječaja, Propozicija završnog dijela natjecanja za HNK i Odluke o obvezama domaćina i sudionika finalne utakmice HNK.

Prijave za natječaj mogu se dostavljati u roku od deset dana od dana objave ovog natječaja u Glasniku HNS.

Prijave se dostavljaju u Hrvatski nogometni savez, Zagreb, Ulica grada Vukovara 269a, u zatvorenoj omotnici s naznakom „za natječaj za domaćinstvo finalne utakmice HNK“

 Izvršni odbor HNS